IKURI
Na Dina me Baleta na Tamana, Luvena, kei na Yalo Tabu
O IRA era vakabauta na ivakavuvuli ni Letoluvakalou era kaya ni ratou tiko vakalewetolu na Kalou—na Tamana, na Luvena, kei na Yalo Tabu. Era kaya ni o iratou na lewe tolu oqo eratou tautauvata kece, e tautauvata nodratou kaukaua, eratou tautauvata tale ga ni sega na kedratou itekitekivu. O koya gona, ena ivakavuvuli ni Letoluvakalou, era kaya ni Kalou na Tamana, Kalou na Luvena, Kalou na Yalo Tabu, ia e duabau ga na Kalou.
Levu era vakabauta na Letoluvakalou era na vakaraitaka vakadodonu nira sega ni rawa ni vakamacalataka. Ia, era na kaya tiko ga ni oqo e ivakavuvuli mai na iVolatabu. E vakavure vakasama tale ga vei keda meda kila ni vosa na “Letoluvakalou” se “Duatolu Tabu,” e sega sara ga ni volai ena iVolatabu. Ia, e tiko beka kina na vakasama ni Letoluvakalou? Me rawa nida sauma na taro oqo, meda raica mada e dua na tikinivolatabu era dau vakayagataka e levu me tokona na ivakavuvuli ni Letoluvakalou.
“SA KALOU KO KOYA NA VOSA”
E kaya na Joni 1:1 ena vakadewa ni iVolatabu levu Vakaviti: “E nai vakatekivu sa bula ko koya na Vosa, a rau sa tiko vata kei na Kalou ko koya na Vosa, a sa Kalou ko koya na Vosa.” E muri, ena wase ni ivola vata tiko ga oya, sa qai vakaraitaka vakamatata kina na yapositolo o Joni ni o Jisu “na Vosa.” (Joni 1:14) Ni vakatokai na Vosa me Kalou, era nanuma kina e so ni o koya na Luvena kei koya na Tamana erau Kalou ruarua, ia erau lewe dua ga.
Nanuma tiko ni tiki ni iVolatabu oqo a volai taumada ena vosa vakirisi. E muri, o ira na daunivakadewa era sa qai vakadewataka ina vosa tale e so. Ia, e so na dauvakadewa ni iVolatabu era sega ni vakadewataka me “sa Kalou ko koya na Vosa.” Ena vuku ni cava? Ena nodra kila na vosa vakirisi e volai taumada kina na iVolatabu, era kaya ni tikinivolatabu oqo e dodonu me duatani na kena vakadewa. Ia, me vakadewataki vakacava? Oqo e so na kena ivakaraitaki: “Na Logos [Vosa] e ka vakalou.” (A New Translation of the Bible) “A sa dua na kalou o koya na Vosa.” (The New Testament in an Improved Version) “Sa tiko vata kei na Kalou o koya na Vosa, e kabula vakalou.” (The Translator’s New Testament) E macala mai na vica na vakadewa oqo ni sega ni Kalou o koya na Vosa.* Ia, ena nona itutu cecere ni vakatauvatani kei ira na vo ni ibulibuli i Jiova, e vakatokai kina na Vosa me “dua na kalou.” Na ivakavakayagataki ni “kalou” e ke e kena ibalebale, “o koya sa kaukaua.”
VAKASAQARA E SO TALE NA ITUKUTUKU
Levu era lecava na lawa ni vosa vakirisi e taurivaki ena iVolatabu. O koya gona, o na kila vakacava na ka a vakaibalebaletaka sara ga na yapositolo o Joni? Dikeva mada e dua na kena ivakaraitaki: E vakamacalataka vei ira na gone o qasenivuli e dua na lesoni. Ni oti na ivakamacala nei qasenivuli, sa ra qai sega ni duavata na gonevuli ena ibalebale ni veika e tukuna o qasenivuli. Na cava era na cakava na gonevuli me matata kina vei ira na ibalebale ni ivakamacala nei qasenivuli? E rawa nira kerei qasenivuli me tukuna vei ira e so tale na itukutuku. Nodra kila e so tale na itukutuku era na kila vinaka cake kina na lesoni era vulica. Ena vaka kina na noda vinakata meda kila na ibalebale ni Joni 1:1 ni na yaga sara meda raica tale mada na Kosipeli i Joni meda kila kina e levu tale na itukutuku me baleta na itutu i Jisu. Noda kila e levu tale na itukutuku ena vakarawarawataka na noda kila na ibalebale dina ni ka a cavuta o Joni.
Me kena ivakaraitaki, dikeva mada na ka e qai kaya o Joni ena wase 1, tikina e 18: “E sega e dua na tamata sa raica na Kalou [Kaukaua Duadua ga] ena dua na gauna.” Ia, era raici Jisu ena gauna oya ni a kaya o Joni: “A sa yaco me tamata ko koya na Vosa [Jisu], ka tiko vata kei keda, ia keitou a raica na nonai ukuuku.” (Joni 1:14) Ena qai rawa vakacava me Kalou Kaukaua Duadua ga o Jisu? E kaya tale ga o Joni ni “tiko vata kei na Kalou” o koya na Vosa. Ia, ena tiko vata vakacava e dua kei koya ga vakataki koya? Kena ikuri, me vaka e volai ena Joni 17:3, e vakaraitaka vakamatata o Jisu ni rau duidui o koya kei Tamana. E vakatokai Tamana me “Kalou dina duaduaga.” Sa qai tinia na nona Kosipeli o Joni ena nona kaya: “Sa volai oqo, mo dou vakadinata ni sa Karisito ko Jisu, na Luve ni Kalou.” (Joni 20:31) Dikeva ni sega ni vakatokai e ke o Jisu me Kalou, ia me Luve ni Kalou. Na ikuri ni itukutuku oqo ena Kosipeli i Joni e vakaraitaka na ibalebale dina ni Joni 1:1. E rawa ni tukuni ni “dua na kalou” o koya na Vosa, se o Jisu, baleta ni cecere tale ga na nona itutu, ia e sega ga ni tautauvata kei na Kalou Kaukaua Duadua ga.
VAKADEITAKA NA NOMU ITUKUTUKU
Vakasamataka tale mada na ivakaraitaki ni qasenivuli kei na nona gonevuli. Kaya mada ke so e se sega ga ni cegu na lomadra, e dina ni sa vakamacalataka vei ira o qasenivuli e so tale na itukutuku. Na cava e rawa nira cakava? E rawa nira raica e dua tale na qasenivuli mera rogoca kina e so tale na ivakamacala me baleta na ulutaga vata ga oya. Ke vakadeitaka na ikarua ni qasenivuli na ka vata ga a tukuna na imatai ni qasenivuli, sa na rawa ni oti kina na nodra lomatarotaro e levu na gonevuli. Kevaka e sega tale ga ni cegu na lomamu ena ka e vakaibalebaletaka na dauvola iVolatabu o Joni me baleta na veiwekani i Jisu kei na Kalou Kaukaua Duadua ga, e rawa ni o qara e so tale na itukutuku vua e dua tale na dauvola iVolatabu. Dikeva mada me kena ivakaraitaki na ka a vola o Maciu. A kaya o Jisu me baleta na ivakataotioti ni ituvaki kei vuravura: “Ia na siga ko ya kei na tiki-ni-siga ko ya sa sega e dua e kila, ko ira na agilose mai lomalagi era sega ni kila, se ko koya na Luvena, ko koya duaduaga na Tamaqu.” (Maciu 24:36) Eda kila vakacava mai na veivosa oqo ni sega ni Kalou Kaukaua Duadua ga o Jisu?
E kaya o Jisu ni levu na ka e kila o Tamana mai vei Luvena. Ia, kevaka me a Kalou Kaukaua Duadua ga o Jisu, ena kila tale ga o koya na ka e kila o Tamana. O koya gona, erau sega ni rawa ni tautauvata o Luvena kei na Tamana. Ia, era na kaya e so: ‘E rua na bula nei Jisu. E ke, e cavuti tiko o koya mai na rai ni nona bula vakatamata.’ Ia, ke vaka kina, vakacava na yalo tabu? Ke tiki ni le tolu vakalou me vakataki koya na Tama, na cava a sega kina ni kaya o Jisu ni kila na yalo tabu na ka e kila o Tamana?
Ni o tomana nomu vulica tiko na iVolatabu, o na rawa ni vulica e levu tale na tikinivolatabu me baleta na ulutaga oqo. Era na tukuna kece ga na ka dina me baleti koya na Tamana, Luvena, kei na yalo tabu.—Same 90:2; Cakacaka 7:55; Kolosa 1:15.
* Ke o via kila e so tale na ka e vauca na lawa ni vosa vakirisi me baleta na Joni 1:1, raica na tabana e 26-9 ni brochure Should You Believe in the Trinity? tabaka na iVakadinadina i Jiova.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn